gl gl gl en gl gl ja en ca gl en gl en ru en gl gl gl gl gl en gl it gl gl gl it gl pt gl gl gl gl gl vi gl gl gl gl gl gl gl gl gl vi gl gl gl pt pt gl gl gl gl pt gl gl gl gl gl gl gl gl gl gl gl gl gl gl gl gl gl gl gl gl de gl fr ceb gl pt gl gl gl pt gl pt gl gl gl gl gl fr en gl ceb en gl ca gl gl gl gl gl en pt ca gl gl
O exxefe financeiro da empresa de Trump declárase culpable de fraude fiscal - G24
Chegou a un acordo coa Fiscalía e será sentenciado a cinco meses de cárcere, cinco anos de liberdade condicional e o pagamento de dous millóns de dólares ás arcas públicas
Allen Weisselberg á saída da Fiscalía
Allen Weisselberg, o exdirector financeiro da Organización Trump, declarouse este xoves culpable por conspirar durante anos coa empresa nunha trama de fraude. Weisselberg traballou durante décadas para o negocio do expresidente estadounidense Donald Trump e está considerado como un dos seus escudeiros máis fieis.
Alcanzou un acordo coa Fiscalía e será sentenciado a cinco meses de cárcere, cinco anos de liberdade condicionada e o pago de case dous millóns de dólares ás arcas públicas.
Ademais, o executivo comprométese a declarar no caso de ser solicitado durante o xuízo por fraude fiscal ao que se enfronta a Organización Trump. Este xuízo comezará o próximo 24 de outubro, aínda que se resistiu a cooperar cos fiscais noutras investigacións sobre a compañía.
"Hoxe Allen Weisselberg admitiu ante a Corte que usou a súa posición na Organización Trump para estafar aos contribuíntes e enriquecerse", dixo nun comunicado o fiscal do distrito de Manhattan, Alvin Bragg, quen destacou que a declaración de culpabilidade "implica directamente á Organización Trump nunha ampla gama de actividades delituosas".
Bragg considerou que o testemuño do exxefe financeiro será "de valor incalculable" durante o xuízo contra a compañía e deixou claro que as investigacións sobre a empresa e sobre o propio expresidente continúan.
Weisselberg declarouse culpable dos 15 cargos que se lle imputaron e que inclúen delitos de fraude fiscal, conspiración e falsidade documental.
A empresa de Trump e o directivo foron acusados o pasado verán de operar durante máis de 15 anos unha trama de evasión fiscal, na que supostamente pagaban a executivos "por baixo da mesa", dándolles unha parte importante das súas compensacións de forma que se puidese reducir o pago de impostos.
A Organización Trump, tal e como recoñeceu o seu exdirector financeiro, pagaba a esas persoas soldos máis reducidos -co que reducía os seus impostos de persoal- e á vez ofrecíalles compensacións á marxe que non se notificaban adecuadamente ás autoridades.
Entre outras cousas, Weisselberg e outros executivos obterían aloxamento, matrículas para colexios privados e pagos en efectivo para cubrir todo tipo de gastos persoais.
O exdirector financeiro recoñeceu este xoves embolsar máis de 1,7 millóns de dólares polos que non pagou impostos, tal e como aseguraban os fiscais.
O caso é froito das amplas investigacións ás que foi sometida nos últimos anos a Organización Trump, pero nel non está imputado o expresidente, que ten abertas numerosas frontes legais tanto polos seus negocios como polas súas accións durante e despois do seu paso pola Casa Branca.
En Nova York, Trump enfróntase a unha investigación polas prácticas empresariais da súa compañía, pola que tivo que comparecer este mes ante a Fiscalía Xeral do estado, aínda que se negou a responder as súas preguntas.
O exmandatario republicano viu tamén recentemente como o FBI rexistraba a súa mansión de Florida en busca de documentos clasificados que supostamente levou cando abandonou o poder en 2021 e enfróntase a varias demandas polo ataque ao Capitolio en xaneiro dese ano.
Andalucía levará aos tribunais a reforma fiscal do Goberno
Nené Barral, acusado de contrabando de tabaco, senta no banco dos acusados 21 anos despois de ser detido
O furacán Ian diríxese cara a Xeorxia e as Carolinas tras devastar Florida
Lesmes dimitirá a vindeira semana se PP e PSOE non renovan o CXPX
Contido con Xeográficas Mundo .
Inflación récord na zona euro
15 países da UE piden limitar o prezo do gas
A Praza Roxa atéigase para celebrar a anexión das rexións ucraínas
Brasil decide este domingo entre a ultradereita e o retorno de Lula
Síguenos en redes sociais
Aviso legal e Política de Privacidade